張居士歌
作者：李廌
朝代：宋

paragraphs: 凡夫冥冥不知曉，劫塵流浪如沙掃。
上天宮闕隔青雲，九原壠墓空秋草。
神仙有意憐下土，獨取飆車出三島。
張翁陋巷貧且賢，簞餉瓢漿久懷寶。
羽客飛來自何所，蓬蓽相迎笑相勞。
高談妙理妙道本，定是青牛度關老。
仙丹無形有真氣，一視傳靈入凡棗。
聊分七棗遺張翁，一餌云充千歲飽。
張公不食今幾年，齒如兒童顔色好。
我聞神仙本無滓，諸漏皆空體玄道。
姑射神人飲風露，淮南鷄犬依丹竈。
真詮自然本簡易，不在勞形勤補腦。
封山航海漫殫費，葉衣草茹空枯槁。
况乃紛紛五濁世，粒食火化常熱惱。
余苦風塵衰太早，綠髮蒼蒼半玄縞。
青春堂堂暗中去，常恐餘生似潢潦。
何當刀圭借殘齡，相與神游超八表。